Frykter ny BMW-bande
Onsdag morgen våknet tre BMW-eiere på Nærsnes i Røyken til et trist syn: GPS, kollisjonspute og ratt var stjålet etter innbrudd i bilene deres. – Det blir etterforsket. Det er mistanke om at dette er organisert, sier operasjonsleder Erik Gunnrød til VG. Husker du? Politiet advarer mot BMW-bander For BMW-eierne i Røyken er ikke de eneste som har opplevd tyveri fra bilene sine i det siste. I forrige uke var det innbrudd i to BMW-er på Sætre i Hurum, skriver Drammens Tidende. I midten av april ble det meldt om et innbrudd i en BMW i Underlia. – Så langt har vi hatt 24 saker i hele Sør-Øst politidistrikt. Og bare her i Søndre Buskerud har vi hatt 13 saker siden nyttår, sier Gunnerød til VG. I alle tilfellene ble bilene robbet for dyrt utstyr som ratt, navigasjonsutstyr og kollisjonsputer. – De går etter dyrt utstyr, og det er store verdier som blir tatt fra bilene. I snitt koster det 100.000 kroner å reparere en bil etter et slikt innbrudd, sier Gunnerød. I fjor høst advarte politiet mot BMW-bander etter at det ble meldt om mer enn 200 tyverier i Asker, Bærum, Oslo og Romerike. Også i Trondheim ble det meldt om flere tilfeller. Politiet om BMW-brekk: Stjålet verdier for 24 millioner Gunnerød sier det er for tidlig å si om det er de samme gruppene som er på ferde igjen, eller om det er snakk om nye bander. – Det blir etterforsket, og Sør-Øst har en egen gruppe som jobber med det. Flere distrikter på Østlandet samarbeider, i og med at det mest sannsynlig er organisert vinningskriminalitet det er snakk om, sier Gunnerød. Les også: Over 200 BMW-brekk i fjor høst
Siden nyttår har Sør-Øst politidistrikt hatt 24 innbrudd i BMW-er. – Det er store verdier som blir tatt, sier operasjonsleder Erik Gunnerød.